KOMMISSIONENS FORORDNING (EF) Nr. 2185/97 af 3. november 1997 om ændring af forordning (EF) nr. 1959/97 om indstilling af fiskeri efter hestemakrel fra fartøjer, som fører en medlemsstats flag, bortset fra spansk, portugisisk, tysk og nederlandsk flag
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik (1), senest ændret ved forordning (EF) nr. 686/97 (2), særlig artikel 21, stk. 3, og
ud fra følgende betragtninger:
Kommissionens forordning (EF) nr. 1959/97 (3) indstillede fiskeri efter hestemakrel fra fartøjer, som fører en medlemsstats flag, bortset fra spansk, portugisisk, tysk og nederlandsk flag;
Spanien overførte den 17. oktober 1997 4 000 tons hestemakrel til Frankrig og den 21. oktober 1997 1 650 tons hestemakrel til Irland i farvandene i ICES-område V b (EF-område), VI, VII, VIII a, b, d og e, XII og XIV; fiskeri efter hestemakrel i farvandene i ICES-område V b (EF-område), VI, VII, VIII a, b, d og e, XII og XIV fra fartøjer, som fører fransk og irsk flag eller er registreret i Frankrig eller Irland, bør som følge heraf godkendes;
den aktuelle udnyttelsesgrad for kvoten af hestemakrel, der er bevilget Spanien i farvandene i ICES-område V b (EF-område), VI, VII, VIII a, b, d og e, XII og XIV, muliggør en overførsel af de pågældende kvoter;
forordning (EF) nr. 1959/97 bør følgelig ændres -
UDSTEDT FØLGENDE FORORDNING:
Artikel 1
I forordning (EF) nr. 1959/97 foretages følgende ændringer:
1) I titlen på forordning (EF) nr. 1959/97 indsættes »fransk, irsk« efter ordet ». . . tysk«.
2) Artikel 1, stk. 2, affattes således:
»Fiskeri efter hestemakrel i farvandene i ICES-område V b (EF-område), VI, VII, VIII a, b, d og e, XII og XIV fra fartøjer, der fører en medlemsstats flag eller er registreret i en medlemsstat, bortset fra Spanien, Portugal, Tyskland, Frankrig, Irland og Nederlandene, er forbudt, ligesom opbevaring om bord, omladning og landing af den ovenfor nævnte bestand, fanget i disse farvande af de nævnte fartøjer efter denne forordnings ikrafttrædelsesdato.«
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 3. november 1997.